Rada fraktsiyalarınıñ ekseriyeti qırımtatar muhtariyetiniñ Anayasada pekitmesine qoltuta - Poroşenko
Ukraina Yuqarı Rada fraktsiyalarınıñ ve gruppalarınıñ ekseriyeti qırımtatar muhtariyetiniñ Anayasada pekitmesine qoltuta, dedi Qırım.Aqiqatqa tefsir bergende Ukrainanıñ beşinci prezidenti Petro Poroşenko.
"Qırımtatar muhtariyetiniñ qanun boyunca pekitilmesine parlament fraktsiyalarınıñ büyük ekseriyeti qol tuta. Menimce, bu mesele parlamentniñ bir fraktsiya ve gruppasından ğayrı, qalğanlarnı birleştire bile. Ve men büyük bir optimistim. Bir vaqıtlar iş gruppasını yaratqan edik. Şimdi fraktsiyalarnıñ çoqusı, bu mesele tamamıle real olğanını eñ azından beyan ettiler", - dedi Poroşenko.
O qoştı: "Adım-adım. Cemiyet bu adımnıñ kerekligini ket-kete daa yahşı añlay".
Poroşenkonıñ qayd etkenine köre, bu meseleni daa 25 yıl evel çezmek kerek edi, o zaman "bütün vaziyet belki de başqace çezilir edi".
"Mustaqil Ukraina devletiniñ Qırımğa munasebeti asıl başqace qurulmaq kerek edi", - saya Poroşenko.
Qırımtatar Milliy Meclisiniñ reisi Refat Çubarovnıñ fikirince, Qırımnen bağlı qanunlarnıñ qabul etilüvi Rusiyege Ukrainanıñ işğal etilgen yarımadanı qaytarmaq niyetinde olğanını kösterecek yahşı bir işaret olacaq.
Keçken sene mayıs ayında Ukrainanıñ beşinci prezidenti Petro Poroşenko, Ukraina Yuqarı Radası mustaqil Ukraina terkibinde qırımtatar muhtariyetine dair deñişmelerni Ukraina Anayasasına kirsetmeli, dep bildirgen edi.